REGULAMENTUL (CE) NR. 1079/2009 AL COMISIEI
din 10 noiembrie 2009
de fixare a datei limită de depunere a cererilor de ajutor pentru depozitarea privată a cărnii de porc, prevăzut de Regulamentul (CE) nr. 1278/2008
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 literele (a) și (d), coroborat cu articolul 4,
întrucât:
(1)
Ajutorul pentru depozitare privată se acordă în conformitate cu Regulamentul (CE) nr. 1278/2008 al Comisiei din 17 decembrie 2008 de adoptare a unor măsuri de urgență pentru sprijinirea pieței cărnii de porc sub forma unui ajutor pentru depozitare privată în Irlanda (2). Ajutorul se acordă datorită circumstanțelor excepționale în care s-a găsit sectorul cărnii de porc din Irlanda în decembrie 2008, când s-au constatat niveluri ridicate de bifenili policlorurați (PCB) în carnea de porc originară din Irlanda. Fiindcă situația s-a schimbat între timp, aceste măsuri nu mai sunt necesare.
(2)
Prin urmare, trebuie sistată acordarea de ajutoare pentru depozitarea privată a cărnii de porc și trebuie stabilită o dată limită de depunere a cererilor de ajutor.
(3)
Pentru a se evita speculațiile, regulamentul trebuie să intre în vigoare la data publicării sale, iar data limită trebuie să fie ziua următoare datei de intrare în vigoare.
(4)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Data limită de depunere a cererilor de ajutor pentru depozitarea privată a cărnii de porc, prevăzut de Regulamentul (CE) nr. 1278/2008, este 13 noiembrie 2009.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 noiembrie 2009.